Անդրեյ Պավել

Անդրեյ Պավել (ռումին․՝ Andrei Pavel, ), ռումինացի նախկին պրոֆեսիոնալ թենիսիստ, մարզիչ, ով ներկայումս մարզում է պրոֆեսիոնալ թենիսիստների վարկանիշային աղյուսակում 60-րդ տեղն զբաղեցնող Մարիուս Կոպիլին։

Մարզական կարիերա 

Անդրեյն սկսել է թենիս խաղալ ութ տարեկանից։ Տասնվեց տարեկանում տեղափոխվել է Գերմանիա։ 1995 թվականից հանդես է եկել պրոֆեսիոնալ թենիսիստների մրցումներում։ Մենախաղերում նա հաղթող է ճանաչվել երեք մրցաշարերում, այդ թվում՝ 2001 թվականին Կանադայի Մոնրեալ և Տորոնտո քաղաքներում անցկացված ATP Masters մրցաշարում։ Զուգախաղերում ևս չեմպիոնական տիտղոսներ է նվաճել, դրանցից վերջինը՝ 2007 թվականին, Open Seat Barcelona մցաշարում։

Անվանի թենիսիստ Ջոն Մաքինռոյի կարծիքով՝ Մեծ սաղավարտի մրցումներում իր երբևէ դիտած լավագույն խաղը եղել է ԱՄՆ 2006 թվականի բաց առաջնությունում Պավելի և Անդրե Աղասու մրցապայքարը, որը շարունակվել է երեքուկես ժամ, ավարտվել չորրորդ սեթում՝ 6–7(4), 7–6(8), 7–6(6), 6–2։ Եթե Պավելը հաղթեր, Աղասու՝ որպես պրոֆեսիոնալ թենիսիստի կարիերային վերջ կդրվեր։

Պավելի կարիերայում լավագույնը եղել է 2001 թվականին Կանադայում անցկացված ATP Masters շարքի վերոնշյալ մրցաշարը, որտեղ նա մենախաղերում նվաճել է հաղթողի կոչումը և ընդամենը մեկ շաբաթվա ընթացքում վաստակել 400 հազար ամերիկյան դոլար։

Մենախաղերում վերջին անգամ հանդես է եկել 2009 թվականին, հայրենի Ռումինիայի բաց առաջնությունում, որտեղ առաջին իսկ շրջանում պարտություն է կրել և դուրս մնացել հետագա մրցապայքարից։ Այդ նույն՝ բուխարեստյան մրցաշարում տղամարդկանց զուգախաղերում իր հին ընկերոջ՝ Գաբրիել Տրիֆուի հետ, հասել են մինչև քառորդ եզրափակիչ, որտեղ պարտություն են կրել Ռուբեն Ռամիրես Հիդալգո - Սանտյագո Վենտուրա Բերտոմեու իսպանական զույգից։

Դևիսի գավաթի համար մղվող թիմային մրցումներում Անդրեյ Պավելը եղել է Ռումինիայի հավաքականի կապիտանը։ 
Աշխարհի ուժեղագույն թենիսիստների վարկանիշային աղյուսակում նրա լավագույն արդյունքը եղել է 13-րդ տեղը (2004 թվականի հոկտեմբերին)։

Մարզչական աշխատանք 
2011 թվականի մեկնարկին սերբ թենիսիստուհի Ելենա Յանկովիչը, որը նախկինում եղել էր թիվ մեկն աշխարհում, բայց 2010 թվականին զգալիորեն զիջել էր իր դիրքերը և վարկանիշային աղյուսակում հայտնվել ութերորդ տեղում, հայտարարեց, որ որոշել է մարզվել Անդրեյ Պավելի ղեկավարությամբ։

2012 թվականից Պավելը մարզել է Տամիրա Պաշեկին, որը վարկանիշային աղյուսակում զբաղեցնում է 50-րդ տեղը և Ուիմբլդոնի հեղինակավոր մրցաշարերում երկու անգամ հասել է մինչև քառորդ եզրափակիչ։

Ծանոթագրություններ

Արտաքին հղումներ 

  Profil Andrei Pavel la ATP.com
 Profil Andrei Pavel la Comitetul Olimpic și Sportiv Român

Ռումինացի թենիսիստներ